*** รีวิวนี้เป็นความเห็นส่วนตัว คนเราลิ้นต่างกัน ความชอบต่างกัน มุมมองต่างกัน อย่าเอารีวิวของคนๆนึงมาตัดสินทั้งหมด ควรลองด้วยตัวเอง รีวิวเป็นแค่การบอกคร่าวๆเป็นไกด์ไลน์เท่านั้น ***

*** รีวิวนี้รวมไปถึงเมนูที่ลง เป็นราคาที่กิน ณ วันที่ไปทานหรือในช่วงที่ไปทาน ราคาอาจจะมีการเปลี่ยนแปลงในอนาคต รบกวนคนอ่านรีวิวทุกท่านไปทานอาหารร้านไหนก็ตาม กรุณาอ่านราคาจากเมนูในร้านวันที่ไป จะได้ไม่มีปัญหาเรื่องราคาหรือเมนูภายหลังค่ะ เพราะราคาอาหารถ้ามีการปรับราคาขึ้นหรือลง มันเป็นเรื่องปกติของร้านอาหาร อย่าวัดว่ามาทานปีนี้และจะต้องราคาเดียวกับเมนูหรือรีวิวที่ลงก่อนหน้าซึ่งมันอาจจะครึ่งปี 1ปี หรือหลายปี รบกวนอ่านรีวิวอย่างมีสติค่ะ ทางที่ดีโทรสอบถามรายละเอียดทางร้านจะดีกว่า ***


เปลญวณ ร้านอาหารเจ้าดังเมืองเพชรบุรี แถมยังเป็นร้านที่ได้รางวัล wongnai user's choice อีกด้วย ระหว่างทางกลับเข้า กทม ก็อยากหาอะไรระหว่างทางทาน กดเจอร้านนี้อยู่ไม่ไกลจากถนนเส้นหลักเท่าไหร่ รีวิวเยอะด้วยแถมมีรางวัลวงในพ่วงมาอีกต่างหาก ไม่แวะได้ยังไงล่า เลี้ยวรถไปเจิมเลยค่ะ แต่ก็แอบนอย เมนูที่เราลิสไว้หมดอีก ผักหวานไม่มี อยากลองส้มตำผักหวานมาก เลยอดไปอีกแล้นน 

บรรยากาศร้านเป็นไม้ๆค่ะ มีจำลองเป็นห้องเรียนด้วย มีชิงช้าด้วย แถมมีที่นั่งหลายโซนด้วยกัน รองรับลูกค้าได้จำนวนมากๆๆๆทีเดียว ใครมาช่วงกลางวันอากาศอาจจะร้อนอบซักหน่อยค่ะ ไม่มีห้องแอร์นะจ๊ะ อาหารอร่อยรสชาติดี ราคาถูก ปริมาณพอสมควรเลย สบายกระเป๋า

Open 10:30-22:00 (ร้านหยุด วัน พ)
Tel. 089-0812559 , 032-491560
มีที่จอดรถ


### รายการที่สั่ง ###

อัญชัญมะนาวโซดา (40฿) สีสวย รสชาติเข้มข้นดี อร่อยถูกใจ เปรี้ยวซ่าสดชื่น

หมูคอนโด (80฿) เมนูนี้จะมี 2 แบบด้วยกัน แบบชุบแป้งขนมปังกับไม่ชุบค่ะ เราเลือกแบบชุบแป้งทางร้านแนะนำแบบนี้บอกอร่อยและคนสั่งเยอะ จานนี้คือ หมูสามชั้นหั่นชิ้นบางๆชุบแป้งและนำไปทอดกรอบ ไม่อมน้ำมันเลย แห้งสนิทและกรอบมาก ไม่รู้เลยว่าทานหมูสามชั้นอยู่ 555 กินเพลินๆจนลืมคิดไปชั่วขณะ จิ้มซอสก็อร่อยดี ไม่จิ้มซอสทานเดี่ยวๆก็เค็มๆมันๆ 

หลนปู (90฿) เนื้อข้นดีไม่เหลว รสชาติออกหวานหน่อยๆ อร่อยดีค่ะ ทานหลนส่วนมากก็ต้องออกหวานนิดๆทุกร้านอยู่แล้ว มีผักสดมาให้พอสมควร ทานกับผักอร่อยดีค่ะ แต่ใครอยากทานกับข้าวก็ได้นะ

แกงคั่วหัวตาล หมูย่าง (100฿) เมนุนี้ไม่เคยทานมาก่อน แปลกดีค่ะ เราไม่รู้ด้วยว่ามันมีหมูย่างอยู่ หรือกุ้ง เห็นในรีวิวก่อนๆมีทั้งกุ้งและแบบอื่น เพราะเป็นเมนุแรกที่สั่งไปโดยที่ยังไม่ดูเมนูด้วยซ้ำ ลิสเอาจากในรีวิวที่แนะนำเนี่ยแหละค่ะ ทางร้านจัดแบบหมูย่างมาให้ และจะมีระดับความเผ็ดให้เลือกด้วยค่ะ มีถึง 5 ระดับด้วยกัน ตั้งแต่อนุบาล ประถม มัธยม มหาลัย ดอกเตอร์ แต่ทางร้านจะแนะนำให้สั่งระดับมัธยมค่ะ คือเผ็ดกลาง เนื่องจากว่าถ้าเลือกเผ็ดมากจะทำให้เสียรสชาติ จะได้แต่รสเผ็ดของเครื่องแกง ก็สั่งตามที่เค้าแนะนำค่ะ ปริมาณน้ำแกงและลูกตาลให้เยอะมากกกกก ทานไม่หมดเราห่อกลับบ้านด้วยเนี่ย หมูย่างหั่นชิ้นยาวมามีพอสมควร ตัวน้ำแกงจะออกรสหวานและรสเผ็ดไม่มาก อร่อยดีนะ หอมดีค่ะ ทานกับข้าวสวยร้อนๆ ดี้ดี

*** เป็นอีกร้านที่อาหารรสชาติดี แถมเยอะและถูกด้วย ไม่ต้องกลัวว่ามาและจะไม่มีที่นั่งแม้ในช่วงพีคไทม์ เพราะว่าร้านเนื้อที่เยอะมากๆๆ รออาหารไม่นานด้วยค่ะ ***